विदित हो कि गंगा के लिए आमरण अनशन करने के बाद प्रोफेसर जीडी अग्रवाल का ऋषिकेश एम्स में देहान्त हो गया था। दिवंगत प्रोफेसर ने अपना शरीर मेडिकल रिसर्च के लिए एम्स ऋषिकेश को दान कर दिया था। उनका शरीर एम्स के पास संरक्षित है। प्रोफेसर जीडी अग्रवाल की मौत के बाद उत्तराखंड हाईकोर्ट ने ऋषिकेश के एम्स अस्पताल को निर्देश दिया था कि स्व. अग्रवाल के पार्थिव शरीर को मातृ सदन को सौंप दिया जाए। मातृ सदन वही आश्रम है जहां पर जीडी अग्रवाल रहा करते थे। इस फैसले को एम्स ऋषिकेश ने सुप्रीम कोर्ट में चुनौती दी थी। इस पर सुनवाई करते हुए चीफ जस्टिस रंजन गोगोई की अध्यक्षता वाली बेंच ने उस वक्त उत्तराखंड हाईकोर्ट के फैसले पर रोक लगा दी थी। सुको ने अपने फैसले में अंतिम दर्शनों की अनुमति दे दी है। स्वामी सानंद के अंतिम दर्शनों की अनुमति मिलने के आदेश के बाद उनके अनुयायियों व चाहने वालों ने फैसले का स्वागत किया है।